Előterjesztés Zalakaros Város Önkormányzata Képviselőtestületének 2024. július 11-én tartandó ülésére

Napirend címe: A „Miénk itt a tér” TOP_PLUSZ-1.1.3-21-ZA1-2022-00010 pályázattal kapcsolatos döntések meghozatala.

Előterjesztést készítette: Balázs László projektmenedzser

Tisztelt Képviselő-testület!

Zalakaros Város Önkormányzata a „Miénk itt a tér” TOP_PLUSZ-1.1.3-21-ZA1-2022-00010 pályázathoz kapcsolódóan 2024. évben az alábbi határozatokat hozta:

45/2024. (03.21.) „Miénk itt a tér” TOP PLUSZ 1.1.3-ZA1-2022-00010 pályázat műszaki
tartalom módosítás: felkéri a polgármestert, hogy a műszaki tartalom változás felülvizsgálatára, a változtatások pontosítására, illetve ezzel összefüggésben a pályázat költségvetésének pontosítására, a látványterv kiegészítésére tegyen intézkedéseket. 

[bookmark: _Hlk161051414]66/2024. (04.29.) „Miénk itt a tér” TOP PLUSZ 1.1.3-21-ZA1-2022-00010 pályázat                                    műszaki tartalom módosítás: Egyetért a „Miénk itt a tér” TOP_PLUSZ-1.1.3-21-ZA1-2022-00010 pályázat műszaki tartalmának módosításával, egyben felhatalmazza a polgármestert, hogy kezdeményezze a TOP_PLUSZ-1.1.3-21-ZA1-2022-00010 pályázat Támogatási Szerződése műszaki tartalmának 1 sz. melléklet szerinti módosítását a Magyar Államkincstárnál. (1. sz. melléklet)

90/2024. (05.30.)  „Miénk itt a tér” TOP PLUSZ 1.1.3-21-ZA1-2022-00010 pályázat mérföldkő módosítás: 
· felhatalmazza a polgármestert, hogy a „Miénk itt a tér” TOP_PLUSZ-1.1.3-21-ZA1-2022-00010 pályázat 1. számú mérföldkő teljesítési határidejének 2024. december 31-re történő módosítását kezdeményezze a Magyar Államkincstárnál.
· jóváhagyja az éghajlatváltozási rezilienciavizsgálat, valamint az Integrált Területfejlesztési Stratégia (ITS) elkészítéséről szóló ajánlattételi felhívásokat és felhatalmazza a polgármestert azok kiküldésére. A projektmenedzsment, valamint a költség haszon elemzés az önkormányzat saját szervezeti keretein belül valósuljon meg.

106/2024. (06.27)  „Miénk itt a tér” TOP PLUSZ 1.1.3-21-ZA1-2022-00010 pályázathoz kapcsolódó éghajlatváltozási reziliencia vizsgálat és az ITS készítésére beérkezett pályázatokról döntés  
· az eljárás nyerteseként Szécsényi Lajos Károly e.v.-t, (8800 Nagykanizsa, Huszti György tér 5. fszt.7.) hirdeti ki nettó 210.000, -Ft, azaz nettó kettőszáztízezer forint vállalási árral. Hozzájárul, hogy Szécsényi Lajos Károly e.v., (8800 Nagykanizsa, Huszti György tér 5.) ajánlattevővel a vállalkozási szerződés aláírásra kerüljön;
· a Miénk itt a tér” TOP_PLUSZ-1.1.3-21-ZA1-2022-00010 azonosító számú projekthez kapcsolódóan az Integrált Területfejlesztési Stratégia (ITS) elkészítése tárgyában lefolytatott pályázati eljárást fedezethiányra hivatkozással eredménytelennek nyilvánítja és új eljárás lefolytatásáról dönt.

A Magyar Államkincstár (MÁK) részére a 66/2024. (04.29.) számú KT döntés szerinti módosítási kérelem a műszaki tartalomra vonatkozóan 2024.05.09-én beküldésre került, egyidejűleg a 90/2024. (05.30.) számú KT döntés alapján kezdeményeztük a mérföldkő módosítását is (határidő hosszabbítás 2024.12.31-ig).

A műszaki tartalom módosítással összefüggésben 2024.05.29-én hiánypótlási felhívás érkezett, melyet határidőre teljesítettünk, azonban 2024. 06.28-án újabb hiánypótlási felhívást kaptunk a MÁK-tól (2. sz. melléklet szerint) 2024. július 12-i teljesítési határidővel. 

A felhívás teljesítéséhez áttekintettük a projekt költségvetési sorait, mely során számos hiányosságot állapítottunk meg: a pályázat beadásakor az eredeti költségvetési sorok ajánlatokkal történő alátámasztása csak részben történt meg (többek között közbeszerző kiválasztása), illetve egyes költségek nem a pályázati kiírásnak megfelelően kerültek tervezésre, ezért sorok közötti átcsoportosítások is szükségesek.

A műszaki tartalommal összefüggésben érkezett hiánypótlás teljesítéséhez a projekt költségvetési sorainak teljes átértékelése, újratervezése, átcsoportosítása szükséges, azok megfelelő ajánlatokkal, tervezői nyilatkozatokkal történő alátámasztásával, kiegészítve a módosítással érintett műszaki tartalommal is. 

A MÁK-kal történt előzetes szakmai egyeztetések alapján arra a közös álláspontra jutottunk, hogy – a feltárt hiányosságokra és projekt előkészítettségére is tekintettel - a hiánypótlási felhívás határidőben való teljesítése nem reális, (egy tervező által megfelelően előkészített, átdolgozott, szakmailag megalapozott költségvetést kellene összeállítani, vagyis szinte teljesen új műszaki tartalmat meghatározni), ugyanakkor a mérföldkő hosszabbítási kérelem elfogadásához szükséges.
Megoldást az jelenthet, ha a műszaki tartalom módosítására vonatkozóan beadott kérelem visszavonásra kerül, annak újbóli benyújtása az átdolgozott tervek rendelkezésre állása esetén javasolt. 

A projekt megvalósíthatósága szempontjából kiemelten fontos, hogy az első mérföldkő teljesítési határideje 2024.12.31-ig történő meghosszabbítása jóváhagyásra kerüljön, majd az addig vállalt feladatok (Kiválasztásra kerülnek szakmai közreműködők, kidolgozásra kerül a végleges műszaki tartalom és lefolytatásra kerül a közbeszerzési eljárás. Elkészül a marketing stratégia az éghajlatváltozási rezilienciavizsgálat, a költség haszon elemzés és az ITS. Létrejönnek a partnerségi megállapodások a helyi kkv-kal és a településen működő turisztikai attrakciókkal.) megvalósuljanak. Ehhez a pályázati kiírásokat el kell készíteni.  

A mérföldkő határidő hosszabbítási kérelem jóváhagyása érdekében – a MÁK-kal történt egyeztetések alapján - a műszaki tartalom módosításra vonatkozó kérelem visszavonása szükséges. (I. határozati javaslat)

Az elszámolhatóság érdekében szükséges átcsoportosításokkal kapcsolatban a MÁK nem tudott egyértelmű állásfoglalást adni, ezért arról az Irányító Hatóság (IH) állásfoglalását kellett kérnünk. 
A Képviselő-testület műszaki tartalmat módosító döntései alapján a kivitelezési tervdokumentáció elkészítésére, a marketing feladatokra, szakértői feladatokra történő ajánlatkérésekre az IH állásfoglalása után kerülhet sor. Ezen eljárások elindítása mielőbb szükséges, melyre egy - várhatóan a hónap végén összehívásra kerülő - rendkívüli testületi ülés keretében kerülhet sor. 

A mérföldkő áttekintése során megállapítottuk, hogy a közbeszerzési eljárások lebonyolítására - az esetleges szabálytalanságok elkerülése érdekében- új pályázatot szükséges kiírni az alábbiak okán. 
A közbeszerzési feladatok ellátása tárgyában 2023-ban lefolytatott pályázat keretében a nyertes ajánlattevő kiválasztására 3 db érvényes árajánlat megléte nélkül került sor, ezért az eljárás nem felel meg a projektre vonatkozó pályázati felhívásnak, az elszámolhatóság érdekében azt feltétlenül szükséges megismételni.
A fentiek alapján a KT korábbi – közbeszerző kiválasztására vonatkozó - 122/2023. (VI.29.) számú döntését vissza kell vonni és új eljárást kell lefolytatni a 3. melléklet szerinti kiírás közzétételével (II. határozati javaslat)

Képviselő-testület 122/2023. (VI.29.) számú határozata:
Zalakaros Város Önkormányzat Képviselőtestülete
1. Zalakaros Város Önkormányzata (8749 Zalakaros, Gyógyfürdő tér 1.) ajánlatkérő által a TOP_PLUSZ-1.1.3-21-ZA1-2022-00010 pályázattal kapcsolatos közbeszerzési eljárás lebonyolítására beszerzésre vonatkozó közbeszerzési eljárás lebonyolítására, tárgyú ajánlattételi eljárásban a Dr. Kardkovács és Társai Ügyvéd Iroda (1118 Budapest, Muskotály köz 3. által benyújtott ajánlatot érvényesnek nyilvánítja.
1. nyertes ajánlattevőnek a Dr. Kardkovács és Társai Ügyvéd Iroda (1118 Budapest, Muskotály köz 3.) Ajánlattevőt hirdeti ki 3.600.000, - Ft + 27% Áfa 972.000, - Ft, azaz bruttó 4.572.000, - Ft ajánlati árral.
1. a pénzügyi fedezetet a pályázati forrás, a vetítési alapot képező tevékenységek összértékének 1 %-ig biztosítja (bruttó 2 716 794 Ft) értékben a közbeszerzési eljárási feladatok vonatkozásában. A közbeszerzéshez kapcsolódó egyéb szakértői és tanácsadói feladatok a pályázatban tervezett átalány költség keretében, mint előkészítéshez kapcsolódó szakmai tanácsadás elszámolhatók, önkormányzati saját forrást nem igényel, a beszerzés teljes összege a TOP_PLUSZ-1.1.3-21-ZA1-2022-00010 pályázati támogatás terhére kerül elszámolásra.
1. felhatalmazza a polgármestert a megbízási szerződés aláírására.
Határidő:             azonnal
Felelős:               Novák Ferenc polgármester
Operatív felelős: Illés Gabriella projektmenedzser
                            Horváthné Juhász Barbara pénzügyi osztályvezető – tájékoztatásul a 
                            költségvetés számára

A nyertesnek hirdetett ajánlattevővel (Dr Kardkovács és Társai Ügyvédi Iroda) a megbízási szerződés 2023. 11.10. napján már megkötésre került, teljesítés ez idáig nem történt. 
A szerződés megszüntetése szükséges, mely történhet közös megegyezéssel, azonnali hatállyal történő felmondással, vagy bármelyik fél általi indokolás nélküli 30 napos felmondással. A cég képviselőjével előzetes egyeztetéseket folytattunk le, mely keretében ismertettük a fenti problémákat és együttműködésüket fejezték ki a szerződés - közös megegyezéssel történő- megszüntetésében, bízva a jövőbeni együttműködés lehetőségének reményében. A szerződésbontásból eredően az Önkormányzatnak fizetési kötelezettsége nem keletkezik. 

Tájékoztatom továbbá a Képviselő-testületet arról, hogy 2024. július 4-én az elkülönített számlán lévő pályázati összeget (276 859 626 Ft) – mivel annak legalább 2%-a nem került felhasználásra az eltelt egy év alatt - a támogatási szerződés értelmében vissza kellett fizetnünk. Annak újbóli kiutalására a negyedévenkénti likviditási terv elfogadását követően, részletekben van lehetőség.

Kérem a Tisztelt Képviselőtestületet, hogy a fentiek alapján a műszaki tartalom módosítási kérelem visszavonásáról és az új közbeszerzési eljárás lebonyolításáról az alábbi határozati javaslatok elfogadásával hozza meg döntését.  

I. Határozati javaslat:
Zalakaros Város Önkormányzatának Képviselő-testülete a „Miénk itt a tér” TOP_PLUSZ-1.1.3-21-ZA1-2022-00010 azonosító számú projekttel összefüggésben úgy dönt, hogy a műszaki tartalom módosítására vonatkozóan 2024.05.09 napján benyújtott kérelem kerüljön visszavonásra és felhatalmazza a polgármestert, hogy a kérelem visszavonását kezdeményezze a Magyar Államkincstárnál és a szükséges jognyilatkozatokat tegye meg. 

Határidő:             azonnal
Felelős:               Novák Ferenc polgármester 
Operatív felelős: Balázs László projektmenedzser


II. Határozati javaslat:
Zalakaros Város Önkormányzatának Képviselő-testülete

1.  a „Miénk itt a tér” TOP_PLUSZ-1.1.3-21-ZA1-2022-00010 azonosító számú projekttel összefüggésben - az eljárás során feltárt hiányosságokra tekintettel – új közbeszerzési eljárás lebonyolítása mellett dönt, 
2. visszavonja korábbi – a közbeszerzés lebonyolítására vonatkozóan a nyertes ajánlattevő kiválasztásról szóló - 122/2023. (VI.29.) számú döntését;
3. felhatalmazza a polgármestert, hogy kezdeményezze a Dr Kardkovács és Társai Ügyvédi Irodával kötött megbízási szerződés -lehetőség szerint közös megegyezéssel történő- megszüntetését,
4. elfogadja előterjesztés mellékletét képező ajánlattételi felhívást és felhatalmazza a polgármestert annak kiküldésére,
5. megállapítja, hogy a pénzügyi fedezet a 2024. évi költségvetésben a „Miénk itt a tér” TOP_PLUSZ-1.1.3-21-ZA1-2022-00010 megvalósítására elkülönített fejlesztési célú céltartalék terhére biztosított.

Határidő:             azonnal
Felelős:               Novák Ferenc polgármester 
Operatív felelős: Balázs László projektmenedzser
	
                                                                                                                                                                                                                       
                                              Novák Ferenc                                                                                                                                                               
                                               polgármester
2

